बाढ़ बिजलीघर के स्टेज वन से बिहार को अगले साल के अंत तक बिजली मिलेगी। बिजलीघर से उत्पादन के नए शिड्यूल को केंद्र से मंजूरी मिलने के बाद सूबे को इससे बिजली की उम्मीद जगी है। अगले 12 माह बाद बिजलीघर से बिहार को बिजली मिलने लगेगी। लंबी जद्दोजहद और खींचतान के बाद स्टेज वन का निर्माण अंतिम चरण में पहुंच गया है। हालांकि बिजलीघर की तीनों यूनिट से बिजली के लिए तीन वर्षों का इंतजार करना होगा। तीसरी यूनिट से बिहार को वर्ष 2021 में बिजली मिल सकेगी। पिछले दिनों केंद्रीय उर्जा मंत्री आरके सिंह ने बाढ़ बिजलीघर का दौरा किया और निर्माण कार्य की समीक्षा की। उन्होंने इस पर संतोष व्यक्त किया। साथ ही उन्होंने निर्माण का टारगेट कम कर दिया। पहले पहली यूनिट को अगस्त 2020 में बनना था। लेकिन केंद्रीय मंत्री की पहल पर इसे दिसंबर 2019 कर दिया गया। एनटीपीसी ने नए टारगेट को स्वीकार करते हुए निर्माण की गति को और तेज कर दिया है। बाढ़ बिजलीघर के स्टेज दो के बनने के साढ़े तीन साल बाद स्टेज एक से बिहार को बिजली मिलेगी। इसके पहले स्टेज-2 की दोनों यूनिट से उत्पादन हो रहा है और बिहार को बिजली भी मिल रही है। स्टेज-2 की पहली यूनिट नवंबर 2013 में ही तैयार हो गई थी जबकि इसकी दूसरी यूनिट मार्च 2015 में बनी।